Wees debatvoerders, nie apologete nieJames Kemp, hoofredakteur van Pretoria FM se Klankkoerant, tydens ‘n bekendstelling van die boek ‘Kill the boer’. Foto: Reint Dykema/AfriForum. Een van 2018 se belangrikste kenmerke was die ontstaan van twee groepe Afrikaners en hul uiteenlopende benaderings wanneer dit by die hantering van Suid-Afrika se uitdagings kom. Dit sluit in hul benadering tot die hoë voorkoms van plaasmoorde, die bedreiging van onteiening sonder vergoeding en Afrikaners se plek in die land. Die eerste groep, kom ons noem hulle die apologete, is nie bereid om te erken dat boere disproporsioneel tot mense in ander beroepe vermoor word nie. Ook nie dat die wyse waarop die moorde gepleeg word, uiters wreed is nie. Die apologete sal nie erken dat eiendomsreg bedreig word nie en diegene wat oorsee daaroor alarm maak, verguis en as roekeloos en onpatrioties uitkryt. Hulle sal ook nie hardop sê dat Afrikaners ŉ plek in Suid-Afrika het nie. Dit is vir hulle veel belangriker om verskonings aan te bied vir gebeure in die verlede waaroor hulle weinig kennis het. Die feite skets ŉ heel ander prentjie. Meer boere word vermoor as persone in enige ander beroep, eiendomsreg word bedreig en Afrikaners het ŉ plek in Suid-Afrika. En nie net het Afrikaners ŉ plek in Suid-Afrika nie, hulle mag trots wees op die bydrae wat hul voorouers gelewer het, hulle mag eienaarskap neem van hul geskiedenis en hulle mag sê: “Hier het ons help bou.” Die jaar 2019 gaan nie noodwendig makliker wees. Die Nelson Mandela-stigting wil die hof nader om die voormalige Republiekvlag te verban. Selfs diegene wat nie ten gunste van die openbare vertoon van die vlag is nie, moet sekerlik erken dat sodra die regering begin om simbole te verbied, jy ŉ baie gevaarlike terrein betree. Een van sensuur. Daardie debat moet gevoer word. Dis ook in 2019 waarin ons duidelikheid gaan kry oor hoe onteiening sonder vergoeding toegepas gaan word. Dit is ŉ belangrike jaar vir eiendomsreg. Daardie debat moet gevoer word. Hierdie jaar is ook ŉ verkiesingsjaar. ŉ Jaar waarin minderhede gewoonlik beledig word vir politieke gewin. Dit gaan ŉ jaar wees waarin daar standpunt ingeneem moet word oor Afrikaners se plek in Suid-Afrika. Daardie debat moet gevoer word. Wees in 2019 ŉ debatvoerder – iemand wat roekelose uitlatings uitdaag en bevraagteken en dit nie klakkeloos navolg nie. En wees iemand wat bereid is om die ongewilde standpunt in te neem en verwerp politieke korrektheid – veral wanneer dit teenstrydig is met die waarheid.